
Text rozhodnutia
Súd: Krajský súd Banská Bystrica Spisová značka: 24S/99/2014 Identifikačné číslo súdneho spisu: 6014201016 Dátum vydania rozhodnutia: 26. 03. 2015 Meno a priezvisko sudcu, VSÚ: JUDr. Alena Antalová ECLI: ECLI:SK:KSBB:2015:6014201016.1 ROZSUDOK V MENE SLOVENSKEJ REPUBLIKY Krajský súd v Banskej Bystrici, v senáte zloženom z predsedníčky senátu JUDr. Aleny Antalovej a členov senátu JUDr. Jany Novotnej a JUDr. Jozefa Zlochu v právnej veci žalobcu: SMOKI.SK, s.r.o., so sídlom P.O. Hviezdoslava 42, 960 01 Zvolen, IČO: 46 938 800, zastúpeného JUDr. Michalom Trúsikom, advokátom so sídlom Dolná 6A, 974 01 Banská Bystrica, IČO: 42 187 818, proti žalovanému: Slovenská obchodná inšpekcia, Ústredný inšpektorát Slovenskej obchodnej inšpekcie so sídlom v Bratislave, Prievozská 32, 827 99 Bratislava, o preskúmanie rozhodnutia žalovaného č. SK/0036/99/2014 zo dňa 05.06.2014, takto r o z h o d o l : Žalobu z a m i e t a . Žalobcovi náhradu trov konania n e p r i z n á v a . o d ô v o d n e n i e : Žalobca sa žalobou podanou v zákonnej lehote dňa 08. augusta 2014 domáhal preskúmania rozhodnutia žalovaného č. SK/0036/99/2014 zo dňa 05. júna 2014, ktorým žalovaný zmenil rozhodnutie prvostupňového správneho orgánu Slovenskej obchodnej inšpekcie, Inšpektorátu SOI pre Banskobystrický kraj číslo F/04443/06/13 zo dňa 11. decembra 2013, ktorým bola žalobcovi uložená pokuta vo výške 331,-Eur podľa § 10 ods.2 Zákona č.377/2004 Z.z. o ochrane nefajčiarov a doplnení niektorých zákonov v znení neskorších predpisov („ďalej len zákon č.377/2004 Z.z.“ alebo „Zákon o ochrane nefajčiarov“) za porušenie povinností ustanovených v § 6 ods.1 písm.e) zákona č. 377/2004 Z.z.. Žiadal, aby súd žalobou napadnuté rozhodnutie, ako aj rozhodnutie správneho orgánu prvého stupňa v súlade s ustanovením § 250j ods. 2 O.s.p. zrušil a vec vrátil správnemu orgánu na ďalšie konanie, alternatívne aby súd tieto rozhodnutia v zmysle § 250j ods. 5 O.s.p. nahradil svojím rozsudkom tak, že konanie o správnom delikte voči žalobcovi zastaví. Žalobca v žalobe namietal nezákonnosť rozhodnutia žalovaného a tvrdil, že rozhodnutiami žalovaného a správneho orgánu prvého stupňa bol ukrátený na svojich právach. Mal za to, že okrem samotnej uloženej sankcie, je nepriamym dôsledkom rozhodnutia žalovaného záväzok žalobcu držať sa výkladu zákona č. 377/2004 Z.z., ktorý uvádza žalovaný, pričom podľa názoru žalobcu chybný výklad zákona môže žalobcovi spôsobiť vážnu ujmu na ďalšom podnikaní. Žalobca mal za to, že výklad zákona č. 377/2004 Z.z. zo strany žalovaného je v rozpore s účelom zákona, ktorým je ochrana verejného zdravia. Vyslovil názor, že žalovaný postupoval svojvoľne, v rozpore so znením čl. 2 ods. 2 Ústavy SR, dovolával sa zásady eurokonformného výkladu práva - ustanovení zákona č. 377/2004 Z.z. v zmysle Smernice 2014/40/EÚ zverejnenej v úradnom Vestníku EÚ. Pre prípad, že by sa súd stotožnil s výkladom zákona č. 377/2004 Z.z. prezentovaným zo strany žalovanej, namietal a dovolával sa v zmysle judikatúry Európskeho súdneho dvora nevymožiteľnosti/zamietnutia uplatnenia ustanovenia § 6 ods. 1 písm. e) zákona č. 377/2004 Z.z.. Toto ustanovenie je podľa žalobcu v zmysle čl. 1 ods. 2 a 11 a čl. 8 ods. 1 Smernice Európskeho parlamentu a Rady 98/34/ ES, technickým predpisom, podliehajúcim oznamovacej a konzultačnej povinnosti, ktorú si Slovenská republika nesplnila. Žalobca v žalobe výslovne uviedol, že skutkový stav a skutkovú podstatu zistenú počas správneho konania nepovažuje za spornú; za chybné považoval právne posúdenie skutkov ako porušenie ustanovení zákona č. 337/2004 Z.z. Je toho názoru, že zákon č. 377/2004 Z.z. neporušil. Žalobca nepovažoval za sporné skutkové zistenia žalovaného, že dňa 12. augusta 2013 zrealizoval diaľkový predaj na meno T. P., pričom nákup obsahoval jeden kus elektronická cigareta Innokin LeoPro DUO 2 x 1000 mAh a 1ks 10 ml náplň FA Cigar passion, 18 mg, v celkovej hodnote 41,80 Eur. Tento tovar bol žalobcovi v zákonnej 7-dňovej lehote vrátený spolu s oznámením o odstúpení od kúpnopredajnej zmluvy. Žalobca bezprostredne po doručení tovaru a oznámenia celú nákupnú cenu vrátil na účet kupujúcej. Žalobca mal za to, že z odôvodnenia rozhodnutia žalovaného v nadväznosti na odôvodnenie rozhodnutia správneho orgánu prvého stupňa nie je zrejmé, či žalovaný považuje pri kontrole zakúpené výrobky za výrobky určené na fajčenie na základe výkladu pojmu „fajčiť“, alebo či výrobky žalovaný extenzívne zaradil do kategórie výrobkov určených na fajčenie napriek tomu, že ich za výrobky určené na fajčenie nepovažuje, prihliadnuc na účel zákona a účel a účinok ustanovenia § 6 ods. 1 písm. e) zákona 377/2004 Z.z. Zdôraznil, že podľa jeho názoru v oblasti verejného zdravia je do značnej miery obmedzená možnosť iného, ako doslovného výkladu ustanovení, nakoľko detailné posúdenie vplyvu na zdravie, vyhodnotenie rizík a dopadov právnej normy, stanovenie cieľa právnej normy, môže byť výlučne v kompetencii zákonodarného orgánu. Aj drobná chyba v úvahe, opomenutie akéhokoľvek aspektu, nevhodná aplikácia opatrenia, môže mať na verejné zdravie negatívny účinok, až tragické následky. Ak správny orgán pristúpil k inému ako doslovnému výkladu práva v oblasti verejného zdravia, musí tento výklad detailne zdôvodniť prostredníctvom právnych argumentov, odkazujúc na platné právne normy a nemôže svoj výklad zdôvodňovať svojím názorom a svojím vlastným predpokladom - vplyvom daného opatrenia na zdravie. Mal za to, že žalovaný postupoval svojvoľne, v rozpore so znením čl. 2 ods. 2 Ústavy SR tým, že svojvoľne vyhodnotil riziká a dopady predaja výrobkov žalobcu, riziká a dopady používania výrobkov zakúpených pri kontrolnom nákupe stotožnil s rizikami a dopadmi fajčenia, pričom žiadny zákon žalovaného k takejto činnosti neoprávňoval. Žalobca v žalobe namietal nesprávnosť napádaného rozhodnutia s ohľadom na komunitárne právo a zároveň rozpory vo výklade pojmov podľa zákona č. 377/2004 Z.z., ako aj účelu tohto zákona. Vo vzťahu ku komunitárnemu právu zdôraznil, že oznamovaciu a konzultačnú činnosť členských krajín Európskej únie stanovuje čl. 114 Zmluvy o fungovaní Európskej únie, pričom túto povinnosť detailne upravuje Smernica 98/34/ES. Ustanovenie vnútroštátneho zákona stanovujúce zákaz predaja výrobku prostredníctvom diaľkového predaja, a teda zákaz služby, je technickým predpisom. Technický predpis navrhnutý z dôvodu ochrany zdravia má za cieľ predovšetkým obmedzenie predaja chemických látok a výrobkov, podlieha oznamovacej a konzultačnej povinnosti podľa čl. 8 ods. 1 Smernice 98/34/ES. Žalobca však v databáze TRIS evidujúcej všetky oznamy podľa Smernice 98/34/ES oznam týkajúci sa zákazu diaľkového predaja elektronických cigariet zo strany príslušných orgánov Slovenskej republiky nezistil. Dovolával sa nevymožiteľnosti (zamietnutia uplatnenia) ustanovenia § 6 ods. 1 písm. e) zákona č. 377/2004 Z.z. na diaľkový predaj elektronických cigariet ako služby informačnej spoločnosti. Tvrdenie žalovaného v odôvodnení napádaného rozhodnutia o tom, že Smernice 2001/34/EÚ a 2012/9/EÚ sú zamerané na tabakové výrobky, v konečnom dôsledku nebráni Slovenskej republike, aby do národného právneho poriadku zaviedla aj úpravu iných výrobkov ako tabakových, s cieľom ochrany nefajčiarov, žalobca považuje za nesúladné s komunitárnym právom. Za nesprávne považuje tvrdenie žalovaného, že elektronické cigarety by mali byť podľa smernice považované za tabakové výrobky. Toto tvrdenie nie je len nepravdivé, ale aj v priamom konflikte s deklarovanými cieľmi a znením Smernice 2014/40/ EÚ. Žalovaný naopak svojím konaním prispieva k tomu, že elektronické cigarety môžu byť spotrebiteľmi vnímané ako tabakové výrobky a činnosť žalovaného môže ovplyvniť a aj ovplyvňuje úvahy spotrebiteľa. Žalovaný svojimi tvrdeniami navádza spotrebiteľov k tomu, aby elektronické cigarety z pohľadu vplyvu na zdravie vnímali rovnako ako tabakové výrobky, čo môže viesť k uprednostňovaniu tabakových výrobkov. Poukázal na vymedzenie pojmu „fajčiť“ v komunitárnom práve, pričom pojem „fajčiť“ je striktne spájaný s procesom horenia. Je zrejmé, že proces horenia je podmienkou „fajčenia“ a teda za fajčenie je v zmysle smernice možné považovať len vdychovanie a vydychovanie dymu. Smernica 2014/40/EÚ obsahuje aj definíciu elektronickej cigarety, pričom jej používanie nenazýva fajčením a nijako s fajčením nespája. Žalobca vyslovil názor, že v komunitárnom práve sa pojem „fajčiť“ striktne obmedzuje na vdychovanie a vydychovanie dymu a je podmienený prítomnosťou procesu horenia počas spotreby tabaku alebo iného rastlinného materiálu. Mal za to, že pri výrobkoch zakúpených pri kontrolnom nákupe ide o elektronické cigarety, ktoré sa však v zmysle Smernice 2014/40/EÚ nepoužívajú na fajčenie, ale na konzumáciu výparov. Žalobca mal za to, že vyššie uvádzaná smernica žiadnym svojím ustanovením neprisudzuje elektronickým cigaretám významnú mieru toxicity, a teda mieru, v akej môže mať látka v ľudskom organizme škodlivé účinky, vrátane účinkov prejavujúcich sa po čase, zvyčajne po opakovanej alebo nepretržitej spotrebe alebo expozícii. Citovaná smernica mieru škodlivých účinkov elektronickej cigarety na ľudský organizmus nepovažuje za dostatočnú, aby prostredníctvom varovných nápisov na výrobkoch na ňu upozorňovala spotrebiteľa. Žalovaný viackrát poukázal na prítomnosť nikotínu vo výparoch z elektronickej cigarety a túto skutočnosť označil ako charakteristickú, ba až určujúcu vlastnosť fajčenia. Tento názor žalovaného Smernica 2014/40/EÚ vyvracia a nepotvrdzovala ho ani Smernica 2001/37/EÚ platná v čase kontrolného nákupu. V tejto smernici prijatej hlavne za účelom prevencie chorôb z fajčenia nebol nikotín ani v jednom ustanovení označený za škodlivý, regulácia jeho obsahu v emisiách tabakových výrobkov bola odôvodnená výlučne jeho návykovosťou a potrebou tieto hodnoty harmonizovať. Žalobca zároveň poukázal na rozpory vo výklade pojmov žalovaným, najmä vo vzťahu k obvyklému významu pojmu „fajčiť“ a významu pojmu „fajčiť“ pre účely zákona č. 377/2004 Z.z.. Poukázal na účel zákazu diaľkového predaja výrobku a spornú škodlivosť nikotínu. Vo vzťahu k obvyklému významu pojmu „fajčiť“ poukázal na definíciu pojmu „fajčiť“ v Slovníku súčasného slovenského jazyka vydaného v roku 2004 Jazykovedným ústavom Ľ. Štúra Slovenskej akadémie vied, ktorý pojem „fajčiť“ definuje ako „vdychovať a vydychovať dym, obyčajne z tlejúceho tabaku“. Argumentáciu žalovaného s odvolaním sa na text vo wikipédii a slovenský preklad textu patentovej prihlášky E 6006 žalobca nepovažoval za dostatočnú. V tomto smere zdôraznil znenie Smernice 2014/40/EÚ, v ktorej je pojem „fajčiť“ použitý len v súvislosti s vdychovaním dymu, zatiaľ čo vdychovanie pár pri používaní elektronickej cigarety je v nej označené ako konzumácia výparov. Žalobca v žalobe poukázal na skutočnosť, že podľa jeho názoru znenie odôvodnenia dôvodovej správy k návrhu novely č. 87/2009, ktorou bolo do zákona č377/2004 Z.z. doplnené ustanovenie § 6 ods. 1 písm. e), nemožno chápať ako definíciu pojmu „fajčiť“. V zmysle tejto definície elektronická cigareta je výrobkom určeným na fajčenie len v prípade, ak produkuje dym, a teda je možné ho fajčiť. Žalobca má za to, že vývoj, tak ako naň poukázal žalovaný, priniesol úplne nový výrobok s úplne iným určením, a teda elektronickú cigaretu, ktorá produkuje paru a nedochádza v nej k procesu horenia. Vedecky nebola potvrdená škodlivosť pár propylénglykolu a glycerolu pri vdychovaní, nebola vedecky potvrdená domnelá významná škodlivosť konzumovania pár obsahujúcich nikotín, a preto ani nemohol vzniknúť dôvod subsumovať konzumáciu pár propylénglykolu a glycerolu obsahujúci nikotín pod pôsobnosť zákona č. 377/2004 Z.z. z dôvodu účelu ochrany zdravia a ochrany nefajčiarov pred splodinami z fajčenia. Nie je možné na základe zhodného označenia výrobku nejaký výrobok pod tento zákon subsumovať, musí byť vždy zohľadnený účel a spôsob použitia. Taktiež nie je možné len na základe slovného označenia výrobku rozšíriť význam tak dôležitého pojmu ako je pojem „fajčiť“ pre účel zákona, ktorý tento používa ako základný pojem pre komunikáciu s obyvateľstvom. Mal za to, že zákonodarca znením doplneného ustanovenia § 2 ods. 4 zavedeného novelou č. 142/2013 Z.z. jasne vymedzil pôsobnosť zákona na výrobky s obsahom sušených rastlín, ktoré sa užívajú fajčením, a teda elektronické cigarety, ktoré sú plnené sušenými bylinami a teda produkujú dym, čím znova ponechal pôvodný význam pojmu „fajčiť“. Žalobca má za to, že zákonodarca nemal úmysel extenzívne rozšíriť pojem „fajčiť“ aj na konzumáciu pár obsahujúcich nikotín. Definíciu výrobku určeného na fajčenie neobsahujúceho tabak naformuloval tak, aby bolo zrejmé, že sa jedná o taký typ elektronickej cigarety, ktorá je plnená sušenými bylinami a teda v nej prebieha proces horenia. Takto bol zo strany zákonodarcu prejavený záujem pojem „fajčenie“ aj právne definovať ako „vdychovanie a vydychovanie dymu“ a ponechať mu tak jeho pôvodný obvyklý význam. Žalovaný takúto argumentáciu žalobcu ponechal nepovšimnutú, v napádanom rozhodnutí sa s ňou vôbec nevysporiadal a obmedzil sa len na zopakovanie argumentácie správneho orgánu prvého stupňa. Pokiaľ ide o argumentáciu žalovaného vo vzťahu k nemožnosti overenia veku prostredníctvom diaľkového predaja, žalobca zdôraznil, že sám odmieta predaj takéhoto tovaru osobám mladším ako 18 rokov z dôvodu jeho morálneho postoja k predaju elektronických cigariet a z dôvodu právnej nespôsobilosti maloletých osôb k nákupu výrobkov tohto druhu. Poukázal na opatrenia, ktoré pri internetovom predaji takýchto výrobkov používa vo vzťahu k označeniu adresáta na poštovej zásielke, pričom má za to, že zásielku takto ním označenú, pošta nemôže odovzdať osobe mladšej ako 18 rokov. K argumentácii žalovaného ohľadne dokázaného škodlivého vplyvu nikotínu na ľudský organizmus žalobca uvádza, že dokázaná bola len návykovosť nikotínu, pričom významný negatívny vplyv na ľudské zdravie pri dlhodobom užívaní dokázaný nebol a ani sa do dnešnej doby táto domnelá škodlivosť neprejavila. Nikotín je spomenutý ako škodlivá látka v § 1 zákona č. 377/2004 Z.z. len v prípade, ak je obsiahnutý v tabaku; v ďalších ustanoveniach zákona je regulovaný jeho obsah len v spalinách v tabaku. Samotný nikotín už pre ľudské zdravie nepredstavuje okrem rizika získania návyku žiadne ďalšie významné riziko. Za absolútne nezmyselné považoval žalobca tvrdenie žalovaného v tom, že elektronické cigarety na rozdiel od bežných cigariet len neobsahujú decht. Žalobca práve decht a oxid uhoľnatý považuje za látku spôsobujúcu smrť približne 700 000 ľudí ročne v Európskej únii. Poukázal na stanovisko vedcov z oblasti výskumu vplyvu nikotínu na zdravie a z oblasti verejného zdravia, podľa ktorého „už roky vieme, že ľudia fajčia pre nikotín, ale umierajú z dymu“. Žalobca v žalobe vyslovil názor, že u výrobkov určených na fajčenie neobsahujúcich tabak zákonodarca nepredpokladal obsah nikotínu, a teda ani nemal v úmysle doplniť reguláciu beztabakových výrobkov obsahujúcich nikotín, a teda ani nemal úmysel režimu zákona podriadiť výrobky, ktoré neobsahujú tabak, ale obsahujú nikotín. Naopak predpokladal škodlivosť emisií z týchto výrobkov, teda dechtu a oxidu uhoľnatého, teda dymu. Žalovaný v písomnom vyjadrení k žalobe túto žiadal zamietnuť a žalobcovi nepriznať právo na náhradu trov konania. Vo svojom vyjadrení mal za to, že napádané rozhodnutie bolo vydané v súlade s platnou právnou úpravou na základe spoľahlivo zisteného skutkového stavu veci a správne orgány v danom prípade postupovali v súlade so zásadami správneho konania. S námietkami a podkladmi predloženými žalobcom sa správne orgány podrobne zaoberali, svoje skutkové, ako aj právne závery v odôvodnení prvostupňového, ako aj druhostupňového rozhodnutia náležite odôvodnili. S tvrdením žalobcu, že v prípade ustanovenia § 6 ods. 1 písm. e) zákona č377/2004 Z.z. sa jedná o technický predpis podliehajúci oznamovacej a konzultačnej povinnosti SR podľa Smernice Európskeho parlamentu Rady 98/34/ES sa žalovaný nestotožnil, nakoľko v zmysle citovanej smernice sa jedná o úpravu zameranú na reguláciu prijatých a prijímaných vnútroštátnych technických zariadení so záujmom zabezpečiť čo možno najvyššiu mieru prehľadnosti pri vnútroštátnych zámeroch, prijať technické normy a predpisy, týkajúce sa normalizačného systému toho ktorého členského štátu. V zmysle čl. 1 bod 2 predmetnej smernice, „služba“ je každá služba poskytovaná informačnou spoločnosťou, t.j. každá služba, ktorá sa bežne poskytuje za odmenu na diaľku elektronickým spôsobom a na základe individuálnej žiadosti príjemcu. Citovaná smernica bola prevzatá do slovenského právneho poriadku zákonom č. 22/2004 Z.z. o elektronickom obchode, podľa ktorého službou informačnej spoločnosti sa rozumie služba poskytovaná na diaľku počas spojenia elektronických zariadení elektronickou komunikačnou sieťou spravidla za úhradu na žiadosť príjemcu služby informačnej spoločnosti, najmä komerčná komunikácia, spracovanie, prenos, uchovávanie, vyhľadávanie alebo zhromažďovanie dát a elektronická pošta okrem osobnej elektronickej pošty. Technickým predpisom je potom podľa § 4 zákona č. 264/1999 Z.z. o technických požiadavkách na výrobky a o posudzovaní zhody a o zmene a doplnení niektorých zákonoch všeobecne záväzný predpis, ktorý obsahuje technické požiadavky na výrobky, ktorých dodržiavanie je povinné pri uvádzaní výrobku na trh, pri jeho používaní, alebo ktorý zakazuje alebo obmedzuje výrobu, dovoz, predaj alebo používanie určitého výrobku. Technickou normou je podľa § 5 citovaného zákona 1) medzinárodná norma, ktorú prijala medzinárodná organizácia pre normalizáciu a ktorá je verejne dostupná, 2) európska norma, ktorú prijala Európska organizácia pre normalizáciu a ktorá je verejne prístupná, 3) slovenská technická norma, ktorá je verejne prístupná 4) zahraničná norma, ktorú prijala zahraničná národná normalizačná organizácia a ktorá je verejne prístupná. Žalobca pritom nie je informačnou spoločnosťou, ktorá poskytuje napríklad platený prístup do databáz či webhosting a pod.; žalobca vykonáva predaj na diaľku a tento je realizovaný zásielkovo, prostredníctvom elektronického zariadenia je zabezpečovaná iba komunikácia medzi predávajúcim a kupujúcim, ktorá je bezodplatná. Do 12.06.2014 predaje na diaľku upravoval zákon č. 108/2000 Z.z. o ochrane spotrebiteľa pri podomovom predaji a zásielkovom predaji. Elektronická komunikácia prostredníctvom elektronického zariadenia žalobcovi ako taká zakázaná nebola. Zákaz sa týka len samotného predaja uvedeného druhu výrobku podomovým a zásielkovým spôsobom, teda možnosti nadobudnutia predmetných výrobkov uvedeným špecifickým spôsobom. Vo vzťahu k oznamovacej a konzultačnej povinnosti namietanej žalobcom a ktorej sa žalobca dovoláva žalovaný poukazoval na skutočnosť, že v prípade elektronickej cigarety sa nejedná o chemickú látku, chemický prípravok alebo chemický výrobok tak, ako ho má na mysli nariadenie Rady EHS č. 793/93, s ktorým je spájaná oznamovacia činnosť Komisie, a ktoré bolo mimochodom zrušené nariadením Európskeho parlamentu a Rady č. 1907/2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č.793/93 a nariadenia Komisie (ES) č.1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES. Nariadenie REACH určuje registračné hodnotiace povinnosti pre výrobcov a dovozcov chemických látok. Žalovaný mal za to, že predaj výrobkov určených na fajčenie neobsahujúcich tabak na diaľku nie je službou informačnej spoločnosti v zmysle žalobcom namietanej smernice a jeho úprava v zmysle zákona č.377/2004 Z.z. o ochrane nefajčiarov nie je ani žiadnym technickým predpisom, ktorým by bol zamedzený predaj chemickej látky, prípravku alebo výrobku, ktorý by podliehal oznamovacej a konzultačnej činnosti SR. Zákonom o ochrane nefajčiarov pritom nedošlo ku všeobecnému zákazu predaja výrobkov určených na fajčenie neobsahujúcich tabak, zákon sa vzťahuje len na predaj týchto výrobkov formou podomového a zásielkového predaja. Predávajúcim nič nebráni v tom, aby tieto výrobky predávali iným, ako zásielkovým a podomovým spôsobom. Dovolávanie sa nevymožiteľnosti/zamietnutia uplatnenia ustanovenia § 6 ods. 1 písm. e) zákona č.377/2004 Z.z. žalovaný považoval za absolútne nedôvodné, účelové, s cieľom obísť povinnosť, resp. zákaz stanovený v citovanom zákone. Vzhľadom k tomu, že žalobca sa odvoláva na Smernicu 2001/37/ ES žalobca upozornil, že táto je už zrušená, smernica sa vzťahovala len na tabakové výrobky. Žalovaný zotrval na argumentácii, že skutočnosť, že uvádzaná smernica je zameraná na tabakové výrobky v konečnom dôsledku nebránilo SR, aby do národného právneho poriadku zaviedla aj úpravu iných výrobkov ako tabakových s cieľom ochrany nefajčiarov. Uvedená smernica v tomto smere národné právne úpravy ani neobmedzovala. Skutočnosť, že slovenská právna úprava klasifikovala a zatriedila elektronické cigarety medzi „výrobky určené na fajčenie neobsahujúce tabak“ v čase ešte pred prijatím a definovaním elektronických cigariet na úrovni spoločenstva Smernicou 2014/40/EÚ neznamená to, že slovenská právna úprava nie je súladná. Ani Smernica 2014/40/EÚ pojem „fajčenie“ ako taký samostatne nedefinuje. Je z nej zrejmý cieľ, ktorý sleduje - ochranu ľudského zdravia a bezpečnosti. Tým že zákon č.377/2004 Z.z. pamätal aj na elektronické cigarety či bylinné cigarety, účelom a cieľom sa v žiadnom prípade neprieči neskoršej úprave komunitárneho práva, aj keď ich vo svojej úprave zatriedil na účely zákona medzi „výrobky určené na fajčenie neobsahujúce tabak“. V tomto smere žalobca poukázal na bod 42, 43, 44 Smernice 2014/40/EÚ. Považoval za nepochybné, že aj na úrovni Európskej únie je nikotín vnímaný ako toxická látka, ktorá má potenciálne zdravotné a bezpečnostné riziko pre jej užívateľa, z elektronických cigariet sa môže stať prostriedok vedúci k vzniku závislosti od nikotínu a napokon k tradičnej spotrebe tabaku, keďže napodobňujú a normalizujú akt fajčenia. Uvedenou smernicou sa neharmonizujú všetky aspekty týkajúce sa napríklad vnútroštátnych mechanizmov predaja, nezavádza sa ňou vekový limit v prípade používateľa, v tomto smere ponecháva smernica členským štátom možnosť regulácie v rámci vlastnej právomoci. Žalovaný preto zotrval na záveroch prvostupňového správneho orgánu, ako aj záveroch uvedených v napádanom rozhodnutí, že v prípade zásielkového predaja elektronických cigariet došlo k porušeniu zákazu v zmysle § 6 ods. 1 písm. e) zákona č.377/2004 Z.z., nakoľko sa jednalo o zásielkový predaj výrobkov určených na fajčenie, ktoré neobsahujú tabak. Elektronická cigareta ponúkaná na predaj žalobcom obsahuje rovnako ako bežný tabakový výrobok návykovú látku nikotín, pričom účelom Zákona o ochrane nefajčiarov je nielen ich ochrana pred vystavením tabakovému dymu, ale aj ochrana ľudí pred vznikom závislosti od nikotínu. Poukazoval na dôvodovú správu k novele zákona č.377/2004 Z.z. účinnej od 01. apríla 2009 (č. 87/2009 Z.z.), z ktorej vyvodil vôľu zákonodarcu aplikovať pojem „výrobok, ktorý je určený na fajčenie a neobsahuje tabak“ aj na elektronickú cigaretu, ktorá sa užíva fajčením. Obsahom náplní je, resp. môže byť tabak, a teda používanie predmetného zariadenia (elektronickej cigarety) môže viesť ku vzniku závislosti na nikotíne. Je pravdou, že pojem „fajčenie“ už v Zákone o ochrane nefajčiarov nie je konkrétne definovaný; žalovaný má naďalej za to, že fajčenie je možné považovať za proces, počas ktorého dochádza k aktívnemu vdychovaniu a vydychovaniu nikotínu, čo je jedným z charakteristických znakov akéhokoľvek bežného fajčenia. Žalovaný sa vo svojom vyjadrení ďalej zaoberal obsahom a výkladom pojmu „fajčenie“, pričom poukázal na vývoj samotného jazyka a vyjadril nesúhlas s tvrdením, že pod pojmom „fajčenie“ je možné rozumieť len „vdychovanie a vydychovanie dymu z tlejúceho tabaku“. Gramatický (reštriktívny) výklad pojmu aký ponúkol žalobca nereflektuje všetky možnosti fajčenia. Za účelom posúdenia skutkového stavu nie je nevyhnutné, aby bol v zákone vymedzený každý pojem, ktorý zákon používa, pričom pojem „fajčenie“ považuje žalovaný za pojem všeobecne známy a zaužívaný aj v súvislosti s elektronickými cigaretami. Zdôraznil, že pojem fajčenie je nutné vykladať v intenciách zamýšľaných cieľov Zákona o ochrane nefajčiarov, pričom poukázal na rozsudok Krajského súdu v Žiline sp. zn. 20S/83/2013 zo dňa 11. marca 2014, a teda, že pojem „fajčenie“ je nutné vykladať v intenciách zamýšľaných cieľov Zákona o ochrane nefajčiarov. Poukázal tiež na rozsudok Súdneho dvora EÚ zo dňa 05. júla 2012 vo veci C-49/11, Content Services Ltd. v Bundersarbeitskammer; podľa ktorého v prípade, ak právna úprava neposkytuje vysvetlenie presného rozsahu pojmov „určenie významu týchto pojmov sa preto musí zistiť podľa ich obvyklého významu, pričom sa zároveň zohľadnia súvislosti, v ktorých sa používajú, ako aj účel sledovaný právnou úpravou, v ktorej sa nachádzajú“. Žalovaný ďalej poukázal na principiálnu podobnosť procesov, ktoré sa dejú pri funkcii elektronickej cigarety typu, ktorý predáva žalobca a horením tabaku, nakoľko pri oboch sa v dôsledku pôsobenia teploty vyvíja aj para a odparujú sa plyny, ktoré sú následne konzumentom vdychované - inhalované za účelom vstupu chemických látok, okrem iného aj nikotínu, obsiahnutých buď v tabaku, alebo v tzv. liquide do ľudského organizmu. Vo vzťahu k negatívnym účinkom fajčenia elektronických cigariet poukázal na nikotín obsiahnutý v náplni, ktorý je drogou a spôsobuje silnú závislosť. Pokiaľ žalobca uvádzal, že vykonal opatrenia za účelom, aby jeho tovar nemohol byť doručený osobe mladšej ako 18 rokov žalovaný zdôraznil, že predaj výrobkov určených na fajčenie neobsahujúcich tabak, a teda aj elektronických cigariet, či inhalátorov, ako ich nazýva žalobca formou zásielkového predaj, je v zmysle zákona č.377/2004 Z.z. zakázaný, a to bez ohľadu na vek kupujúceho. Žalovaný v písomnom vyjadrení polemizoval vo vzťahu k spochybňovaniu škodlivosti nikotínu zo strany žalobcu. Smernica 2014/40/EÚ nikotín chápe ako toxickú látku; rovnako Zákon o ochrane nefajčiarov nikotín charakterizuje ako návykovú a škodlivú zložku nachádzajúcu sa v tabaku a je len logické a zrejmé, že nikotín nachádzajúci sa v tekutej náplni elektronickej cigarety sa bude chápať rovnako. Nemožno prijať záver, že nikotín je návyková a škodlivá látka len vtedy, pokiaľ sa ako zložka nachádza v tabaku. Za absurdné považuje tvrdenie, že nakoľko Zákon o ochrane nefajčiarov nikotín ako návykovú a škodlivú látku spája iba s tabakom, potom škodlivosť nikotínu v spojitosti s elektronickou cigaretou nie je možné tvrdiť, resp. možno ju prehliadať a bagatelizovať. Poukázal na stanovisko Svetovej zdravotníckej organizácie, ktorá sa vo vzťahu k elektronickým cigaretám dištancuje od vyhlásení popisujúcich tento produkt ako pomôcku na odvykanie od fajčenia. Žalovaný zdôraznil, že platná právna úprava (aj v oblasti ochrany nefajčiarov) nemôže vždy a za každých okolností v sebe obsahovať úpravu všetkých situácií, ktoré sa v praxi reálne vyskytujú, preto je možné (dovolené) uplatňovať správnu úpravu pri aplikácii toho ktorého ustanovenia v intenciách platného práva. Správnemu orgánu je umožnené podľa § 40 zákona č.71/1967 Zb. o správnom konaní v znení neskorších predpisov (ďalej len „Správny poriadok“) urobiť si úsudok o určitej otázke, ktorá sa v konaní vyskytne. Krajský súd v Banskej Bystrici ako súd príslušný na konanie podľa § 246 ods. 1 a § 246a ods. 1 O.s.p. preskúmal napadnuté rozhodnutie, ako aj konanie a rozhodnutie, ktoré mu predchádzalo, v rozsahu a z dôvodov uvedených v žalobe (§ 249 ods. 2 O.s.p.) a po prejednaní veci na nariadenom pojednávaní dospel k záveru, že žaloba nie je dôvodná. Súd v preskúmavanej veci nariadil pojednávanie na deň 26. marca 2015, na ktorom žalobca zotrval na podanej žalobe. Zdôraznil, že žalovaný správny orgán vo svojom rozhodnutí postupoval v rozpore so zákonom, keď v rozpore s čl. 2 Ústavy SR nesprávne vychádzal z vlastného výkladu pojmov, resp. pojmu „fajčenie“, ktorý nemá oporu v znení zákona č. 377/2004 Z.z.. Ak už žalovaný pristúpil k výkladu pojmu „fajčiť“, tak vychádzal z výkladu prostredníctvom alebo s poukazom na dôvodovú správu k tomuto zákonu. Bol to žalobca, ktorý poukázal na výklad tak, ako mal byť podľa neho vykonaný v súlade so smernicami Európskeho parlamentu upravujúcimi danú problematiku, ako aj na judikatúru, podľa ktorej výklad vnútroštátneho práva má vychádzať z eurokonformného výkladu práva. Zdôraznil, že s pojmom „fajčiť“ sa nespája elektronická cigareta, resp. takýto výklad nevyplýva ani z nášho zákona, ani z pojmu, ktorý je použitý v európskych smerniciach. Podľa výkladu pojmu „fajčenie“, ktorý je uvedený v Smernici č. 40/2014 pojem „fajčenie“ sa spája vyslovene s procesom horenia, alebo za fajčenie sa považuje taký proces, u ktorého dochádza k spotrebovávaniu tabaku alebo iných látok, napríklad bylín, v procese horenia. V tomto prípade však išlo o iný typ elektronickej cigarety, nešlo o elektronickú cigaretu, ktorá by obsahovala sušené byliny, resp. by bola plnená sušenými bylinami. Vo vzťahu k Smernici č. 98/34/ES žalobca poukázal na definíciu použitú v Zákone o elektronickom obchode, ako aj na definíciu uvedenú v smernici, kde sú definované služby informačnej spoločnosti, a kde je definovaný zákaz služby informačnej spoločnosti. Poukázal tiež na upravený režim elektronických cigariet, ktorý je zásadne odlišný od režimu predaja klasických tabakových výrobkov, pričom nemožno dať na roveň predaj elektronických cigariet takého charakteru, ako bol predmetom predaja. Poukázal na to, že nebola preukázaná škodlivosť nikotínu a to vo vzťahu k argumentácii žalovaného, ktorý pojem „fajčenie“ vykladá v súvislosti s vdychovaním pár nikotínu. Tento záver zo Zákona o ochrane nefajčiarov ani zo smernice nevyplýva; škodlivosť nikotínu nebola preukázaná. Vo vzťahu k pojmu „fajčenie“ zdôraznil skutočnosť, že pri predaji tabakových výrobkov sú uvedené príkazy alebo zákazy, resp. je uložená povinnosť uviesť varovanie na takýchto produktoch o tom, že fajčenie škodí zdraviu; vo vzťahu k predaju elektronických cigariet takáto povinnosť uviesť takéto varovanie nebola stanovená. Zdôraznil, že určitý zákaz, pokiaľ ho upravuje právna norma, musí byť dostatočne jasný a presne určený a nemôže byť teda závislý od výkladu. Pokiaľ žalovaný pri uložení pokuty vychádzal z výkladu pojmu, mal tak urobiť eurokonformným výkladom. Poverený zástupca žalovaného na pojednávaní zdôraznil potrebu rozlíšiť pojem „fajčiť“ a pojem „užívať výrobok fajčením“. Vo vzťahu k pojmu „fajčenie“ uviedol, že tento je potrebné vykladať v širšom zmysle ako „spôsob užívania výrobkov, a to nielen užívania tabakových výrobkov ale aj iných výrobkov, napríklad neobsahujúcich tabak, ako napríklad marihuana, drogy a syntetické látky“. Takýto pojem považuje za „techniku, ktorou sa výrobok neobsahujúci tabak užíva“. Takéto výrobky definuje ustanovenie § 2 ods. 4 písm. d) zákona č. 377/2004 Z.z. Pokiaľ ide o elektronické cigarety, tieto obsahujú vyhrievacie teleso, po zvýšení teploty sa odparuje liquid, ktorý sa dostáva do pľúc; v podstate k zhodnému procesu dochádza aj pri fajčení tabakových výrobkov, kedy následkom tepla dochádza k odparovaniu látok a vdychovaniu takýchto látok do pľúc. Úmysel zákonodarcu regulovať nielen požívanie alebo používanie tabakových výrobkov, ale aj výrobkov netabakových, vrátane elektronických cigariet, jednoznačne vyplýva z dôvodovej správy k novele tohto zákona. Účelom zákona definovaného v § 1 bola ochrana pred užívaním nikotínu, ako aj zámer chrániť obyvateľstvo pred výrobkami určenými na fajčenie, ale aj takými, ktoré neobsahujú tabak. Nemožno hovoriť o zasahovaní do podnikania žalobcu; zásah sa netýka celkového zákazu predaja, ale len formy internetového predaja. Žiadal žalobu zamietnuť. Predmetom preskúmavacieho konania je rozhodnutie žalovaného ako odvolacieho orgánu, ktorým zmenil rozhodnutie prvostupňového správneho orgánu o doplnenie miesta konania kontroly, inak výrokovú časť rozhodnutia prvostupňového správneho orgánu ponechal nezmenenú. Napadnutým rozhodnutím bola žalobcovi za porušenie povinnosti ustanovenej v § 6 ods.1 písm.e) zákona č. 377/2004 Z.z. o ochrane nefajčiarov a o zmene a doplnení niektorých zákonov v znení neskorších predpisov, podľa § 10 ods.2 citovaného zákona uložená pokuta vo výške 331 Eur (slovom tristotridsaťjeden Eur). Uloženú pokutu bol žalobca povinný uhradiť do 15 dní odo dňa doručenia rozhodnutia. Z obsahu administratívneho spisu bolo zistené, že dňa 23.9.2013 bola inšpektormi Slovenskej obchodnej inšpekcie pre Banskobystrický kraj vykonaná kontrola prevádzkovateľa internetového obchodu na webovej stránke www.smoki.sk, ktorým je spoločnosť SMOKI.SK s.r.o. so sídlom P.O.Hviezdoslava 42, Zvolen. Za účelom prešetrenia spotrebiteľského podnetu, ako aj kontroly dodržiavania ustanovení zákonov bol vykonaný kontrolný nákup prostredníctvom e-shopu www.smoki.sk <http://www.smoki.sk> v hodnote 41,80 Eur. Z ponuky elektronického obchodu www.smoki.sk <http://www.smoki.sk> boli dňa 12.8.2013 vybraté do nákupného košíka nasledovné výrobky: - elektronická cigareta Innokin LeoPro DUO 2x 1000 mAh (matná oceľ 2x) v cene 39 Eur, - 1 ks 10 ml náplň FA CIgar passion, 18 mg v cene 5 Eur. Na meno T. S. bola dňa 12. augusta 2013 realizovaná objednávka č.1308732 v celkovej hodnote 44 Eur. Objednaný tovar bol zaslaný objednávateľovi prostredníctvom Slovenskej pošty na dobierku a dňa 14. augusta 2013 ho T. S. prevzala za úhradu v zmysle objednávky. Zásielka bola otvorená dňa 15. augusta 2013 na Inšpektoráte SOI pre Banskobystrický kraj v prítomnosti T. S. a inšpektorov SOI. Okrem objednaného tovaru sa v doručenej zásielke nachádzal aj - DC Cartomizér 510 vatičkový, - Innokin puzdro (tovar poskytnutý grátis), - Faktúra č.2013030538 Po zdokumentovaní zásielky boli dňa 19. augusta 2013 všetky dodané výrobky nepoškodené v pôvodnom balení zabalené a odoslané na adresu predávajúceho spolu s písomným odstúpením od zmluvy. Kontrolovaný subjekt odstúpenie akceptoval a dňa 21. augusta 2013 zaslal T. S. dobropis č.2013990004. Kontrolou bolo zistené, že spoločnosť SMOKI.SK s.r.o. ponúka na predaj formou zásielkového predaja prostredníctvom elektronického obchodu na stránke www.smoki.sk <http://www.smoki.sk> výrobky, ktoré sú určené na fajčenie a neobsahujú tabak - elektronické cigarety a náplne do elektronických cigariet s rozličným obsahom nikotínu. Predaj uvedených výrobkov je podľa zákona č.377/2004 o ochrane nefajčiarov a o zmene a doplnení niektorých zákonov v znení neskorších predpisov zakázaný. Zodpovedným subjektom je SMOKI.SK. Kontrolovanému subjektu boli uložené nasledovné záväzné pokyny: 1/ zabezpečiť preklad informácii uvádzaných na etiketách výrobkov v cudzojazyčnej mutácii do štátneho jazyka v súlade s platnými právnymi predpismi, 2/ zabezpečiť, aby nedochádzalo k predaju výrobkov určených na fajčenie formou zásielkového predaja v zmysle právnych predpisov. Za kontrolovaný subjekt sa kontroly zúčastnil a inšpekčný záznam podpísal konateľ spoločnosti P.. A. C. s tým, že sa k záverom vyjadrí do 4. októbra 2013. K vykonanej kontrole a inšpekčnému záznamu sa žalobca vyjadril písomne. V písomnom vyjadrení namietal formuláciu záväzného pokynu č.2. Zdôraznil, že ani jeden žalobcom ponúkaný výrobok nie je určený na fajčenie, záväzné opatrenie sa mu javí ako zbytočné, nevie podniknúť kroky na nápravu, keďže výrobky určené na fajčenie nikdy nepredával. Mal zato, že na trhu sa nachádzajú elektronické cigarety a náplne do elektronických cigariet, ktoré sú určené na tvorbu a vdychovanie dymu; žalovaný ale takéto výrobky nepredáva, zo zápisu nie je zrejmé, či nedošlo k zámene s takýmito výrobkami. V rámci kontroly neboli bližšie určené kritériá, podľa ktorých sa výrobok posudzuje ako určený na fajčenie. Žalovaným ponúkané výrobky nie sú určené na vdychovanie a vydychovanie dymu a takúto ich funkciu žalobca nedeklaruje. Správny orgán v nadväznosti na podané námietky žalobcovi oznámil, že jeho námietky neakceptuje. Uviedol, že Slovenská obchodná inšpekcia neurčuje kritériá, podľa ktorých sa výrobok posudzuje ako výrobok určený na fajčenie alebo nie; tieto (kritériá) je potrebné hľadať v zákone č.377/2004 Z.z. s prihliadnutím na okolnosti konkrétneho prípadu. Poukázal na to, že za výrobky, ktoré sú určené na fajčenie a neobsahujú tabak, je možné považovať všetky výrobky neobsahujúce tabak, ktorých spôsob užívania je fajčením. S pojmom „fajčenie“ sa však zákonodarca nevysporiadal a je právne neurčitým pojmom. Pri jeho výklade však nie je možné postupovať podľa ľubovôle, a preto sa správny orgán zaoberal účelom a cieľom zákona č.87/2009 Z.z., ktorého cieľom bolo okrem iného ustanoviť rovnaké podmienky pre tabakové výrobky a výrobky, ktoré sú určené na fajčenie a neobsahujú tabak s cieľom regulácie fajčenia na verejných miestach. Bola potrebná regulácia výrobkov, ktoré sa ocitli na trhu, a teda elektronickej cigarety, či bylinných cigariet, ktoré neobsahujú tabak a sú určené na fajčenie. Správny orgán považoval za nespochybniteľné, že zákonodarca novelou (zákon č. 87/2009 Z.z.) mienil regulovať okrem iného aj predaj elektronických cigariet ako novej formy fajčenia. Pri určovaní možnosti či nemožnosti predaja elektronických cigariet a liquidov formou zásielkového predaja a ich zaradenia do skupiny výrobkov určených na fajčenie nie je možné rozlišovať medzi výrobkami určenými primárne pre fajčiarov, ktorých predávajúcim deklarované fajčenie je tvorba a vdychovanie dymu a medzi výrobkami určenými primárne pre fajčiarov, ktorých deklarované určenie je iné a označujú sa napríklad ako inhalátory a podobne, pričom v ich aplikácii, účele použitia a spravidla aj funkciách nie je žiadny, prípadne len minimálny rozdiel. Žalovaný v následnom písomnom vyjadrení zo dňa 17. októbra 2013 v prebiehajúcom správnom konaní naďalej zotrval na svojom stanovisku, považoval porušenie Zákona o ochrane nefajčiarov za nepreukázané. Mal zato, že z argumentácie žalovaného možno vyvodiť, že tento považuje elektronické cigarety za výrobky určené na fajčenie za predpokladu, že sú určené na tvorbu a vdychovanie dymu. On ale takéto výrobky v ponuke nemá, záväzný pokyn je pre neho bezpredmetný a nijakým spôsobom neobmedzuje jeho podnikateľské aktivity. Zdôraznil, že podľa jeho zistení je pre účely zákona fajčenie chápané ako úmyselné vdychovanie a vydychovanie dymu ako produktu horenia rastlinného biologického materiálu; devastujúce účinky dymu na ľudské zdravie boli vierohodne preskúmané a dokázané. Nie je mu známe, že by zákonodarca sa čo len minimálne venoval skúmaniu účinkov vdychovania iných látok ako dymu, že by takéto účinky a prípadné riziká boli pomenované. Elektronické cigarety, ktoré žalobca predáva, pracujú na princípe premeny skupenstva kvapalnej látky na plynnú ohrevom látky tesne nad bod varu, pričom tieto plyny sú následne vdychované používateľom. V elektronickej cigarete nedochádza k horeniu, ani k inému chemickému či biologickému procesu, pri ktorom by sa menila chemická charakteristika náplne. Žalobcovi nie je známy žiaden výsledok testov alebo výskumu, ktorý by toto tvrdenie vyvracal. Látky tvoriace náplň elektronických cigariet sú považované za bezpečné vo vzťahu ich účinkov na ľudský organizmus. Náplne pritom môžu a nemusia byť obohatené o aromatické látky a nikotín; náplne s obsahom nikotínu sú žiadané výhradne medzi fajčiarmi, ktorí elektronickú cigaretu používajú ako prostriedok náhradného príjmu nikotínu. V nadväznosti na vykonanú kontrolu správny orgán začal správne konanie o uloženie pokuty podľa § 10 ods.2 zákona č.377/2004 Z.z., a to pre porušenie § 6 ods.1 písm.e) zákona č. 377/2004 Z.z.. Začatie správneho konania oznámil žalobcovi, ktorý oznámenie prevzal dňa 11. novembra 2013. Podľa oznámenia o začatí správneho konania zo dňa 7. novembra 2013 žalobca ako kontrolovaný subjekt predal formou zásielkového predaja elektronickú cigaretu a náplň do nej, ktoré sú bez ohľadu na ich pomenovanie výrobkom určeným na fajčenie neobsahujúcim tabak, čím naplnil skutkovú podstatu správneho deliktu, konkrétne zákazu predaja výrobkov, ktoré „sú určené na fajčenie a neobsahujú tabak“ formou zásielkového predaja, čím došlo k porušeniu § 6 ods.1 písm. e) zákona č. 377/2004 Z.z.. Slovenská obchodná inšpekcia, Inšpektorát Slovenskej obchodnej inšpekcie v Banskej Bystrici, svojím rozhodnutím číslo F/0443/06/13 zo dňa 11. decembra 2013 rozhodla tak, že účastníkovi konania SMOKI.SK, IČO: 46 938 800 so sídlom P.O.Hviezdoslava 42 Zvolen, na základe kontroly vykonanej dňa 23. septembra 2013, na základe kontroly prevádzkovateľa elektronického obchodu na webovej stránke www.smoki.sk <http://www.smoki.sk>, pre porušenie predaja výrobkov, ktoré sú určené na fajčenie a neobsahujú tabak formou podomového predaja a zásielkového predaja, keď za účelom prešetrenia písomného spotrebiteľského podnetu č.872/2012, ako aj kontroly dodržiavania zákona č.377/2004 Z.z. o ochrane nefajčiarov, bol na meno spotrebiteľa Z.P. dňa 12. augusta 2013 vykonaný kontrolný nákup Elektronickej cigarety Innokin LeoPro DUO 2x 1000mAh (matná oceľ 2x) za cenu 39 Eur a 1 ks 10 ml náplne FA Cigar passion 18 mg za cenu 5 Eur, prostredníctvom elektronického obchodu na stránke www.smoki.sk <http://www.smoki.sk>, po odpočítaní poštovného v celkovej hodnote 41,80 Eur, objednávka č.1308732, na základe ktorej bol dňa 14. augusta 2013 prevzatý objednaný tovar, pričom zásielka obsahovala mimo iného 1x balenie objednanej elektronickej cigarety Innokin LeoPro DUO 2x 1000mAh (matná oceľ 2x), 10 ml objednanej náplne FA Cigar passion 18 mg, DC Cartomizér 510 vatičkový poskytnutý grátis, t.j. výrobky, ktoré sú určené na fajčenie a neobsahujú tabak. Za porušenie povinností ustanovených v § 6 ods.1 písm.e) zákona č.377/2004 Z.z. správny orgán uložil žalobcovi pokutu vo výške 331,-Eur s povinnosťou zaplatiť pokutu do 15 dní od právoplatnosti rozhodnutia. Na odvolanie žalobcu ako účastníka správneho konania odvolací orgán, Slovenská obchodná inšpekcia, Ústredný inšpektorát Slovenskej obchodnej inšpekcie so sídlom v Bratislave, svojím rozhodnutím číslo SK/0036/99/2014 zo dňa 5. júna 2014 rozhodol tak, že napadnuté rozhodnutie zmenil tak, že vo výroku znenie: „kontrola vykonaná dňa 23.9.2013“ nahrádza znením: „kontrola vykonaná dňa: 23.9.2013 v priestoroch Inšpektorátu Slovenskej obchodnej inšpekcie v Banskej Bystrici pre Banskobystrický kraj, Dolná 46, Banská Bystrica“ a za porušenie povinnosti ustanovenej v § 6 ods.1 písm.e) zákona č.3772004 Z.z. o ochrane nefajčiarov a o zmene a doplnení niektorých zákonov v znení neskorších predpisov sa účastníkovi konania SMOKI.SK, s.r.o. P.O. Hviezdoslava 42, 960 01 Zvolen., IČO: 46 938 800, podľa § 10 ods.2 vyššie citovaného zákona o ochrane nefajčiarov, ukladá peňažná pokuta vo výške 331,-Eur, slovom: tristotridsaťjeden Eur. Uloženú pokutu je účastník konania povinný uhradiť do 15 dní odo dňa doručenia tohto rozhodnutia, priloženou poštovou poukážkou alebo príkazom na úhradu na účet. Podľa čl. 2 ods. 2 Ústavy Slovenskej republiky štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon. Podľa § 1 zákona č.377/2004 Z.z., tento zákon upravuje a) podmienky ochrany ľudí pred vznikom závislosti od nikotínu ako návykovej a škodlivej zložky nachádzajúcej sa v tabaku a v tabakových výrobkoch, pred škodlivými účinkami fajčenia a pred inými spôsobmi používania tabakových výrobkov, ktoré poškodzujú zdravie fajčiarov a nefajčiarov bezprostredne vystavených účinkom fajčenia, b) podmienky ochrany ľudí pred výrobkami, ktoré sú určené na fajčenie a neobsahujú tabak, c) podmienky predaja, výroby, označovania a uvádzania tabakových výrobkov do obehu. Podľa § 2 ods.4 písm.a) zákona č.377/2004 Z.z., na účely tohto zákona tabakové výrobky sú výrobky vyrobené z tabakovej suroviny alebo z technologicky upraveného tabaku, určené na fajčenie, žuvanie, šnupanie a cmúľanie, ak sú, hoci len čiastočne, vyrobené z tabaku. Podľa § 2 ods.4 písm.e) zákona č.377/2004 Z.z., na účely tohto zákona škodlivé látky sú látky so škodlivým účinkom na ľudský organizmus nachádzajúce sa v tabakových výrobkoch alebo v ich dyme a dechte alebo vo výrobkoch, ktoré sú určené na fajčenie a neobsahujú tabak. Podľa § 2 ods.4 písm.k) zákona č.377/2004 Z.z., na účely tohto zákona výrobky, ktoré sú určené na fajčenie a neobsahujú tabak, sú všetky výrobky neobsahujúce tabak, ktorých spôsob užívania je fajčením. Podľa § 6 ods.1 zákona č.377/2004 Z.z., zakazuje sa predaj tabakových výrobkov a výrobkov, ktoré sú určené na fajčenie a neobsahujú tabak, a) v predajniach potravín okrem predajní, ktoré majú na predaj tabakových výrobkov vyčlenený samostatný priestor alebo stojan, b) v predajniach s tovarom určeným pre deti, c) v predškolských zariadeniach a na detských ihriskách, v základných školách, v stredných školách a v školských zariadeniach, na vysokých školách, v študentských domovoch, d) v zdravotníckych zariadeniach a v zariadeniach sociálnych služieb vrátane stánkov, bufetov a iných predajných miest, ktoré sa nachádzajú v týchto zariadeniach, e) formou podomového predaja a zásielkového predaja, f) v spotrebiteľskom balení cigariet s obsahom iným ako devätnásť kusov alebo dvadsať kusov. Podľa § 10 ods.2 zákona č.377/2004 Z.z., Slovenská obchodná inšpekcia uloží pokutu od 331 eur do 6 638 eur fyzickej osobe-podnikateľovi alebo právnickej osobe, ktorá nerešpektuje zákaz alebo obmedzenie predaja tabakových výrobkov a výrobkov, ktoré sú určené na fajčenie a neobsahujú tabak, podľa § 6. Predmetom preskúmavacieho konania je rozhodnutie žalovaného v spojení s prvostupňovým rozhodnutím správneho orgánu, ktorým bola žalobcovi uložená peňažná pokuta vo výške 331,-Eur podľa § 10 ods.2 vyššie citovaného zákona o ochrane nefajčiarov, za porušenie povinnosti ustanovenej v § 6 ods.1 písm.e) zákona č.3772004 Z.z. o ochrane nefajčiarov - zákazu predaja tabakových výrobkov a výrobkov, ktoré sú určené na fajčenie a neobsahujú tabak formou podomového predaja a zásielkového predaja. Po preskúmaní napadnutého rozhodnutia žalovaného výlučne z dôvodov uvedených v žalobe súd dospel k záveru, že dôvody uvedené žalobcom v žalobe nie sú spôsobilé napadnúť zákonnosť rozhodnutia žalovaného. Žalobca v žalobe namietal nezákonnosť rozhodnutia žalovaného a tvrdil, že rozhodnutiami žalovaného a správneho orgánu prvého stupňa bol ukrátený na svojich právach. Mal za to, že okrem samotnej uloženej sankcie, je nepriamym dôsledkom rozhodnutia žalovaného záväzok žalobcu držať sa výkladu zákona č. 377/2004 Z.z., ktorý uvádza žalovaný, pričom podľa názoru žalobcu chybný výklad zákona môže žalobcovi spôsobiť vážnu ujmu na ďalšom podnikaní. Žalobca mal za to, že výklad zákona č. 377/2004 Z.z. zo strany žalovaného je v rozpore s účelom zákona, ktorým je ochrana verejného zdravia. Vyslovil názor, že žalovaný postupoval svojvoľne, v rozpore so znením čl. 2 ods. 2 Ústavy SR, dovolával sa zásady eurokonformného výkladu práva - ustanovení zákona č. 377/2004 Z.z. v zmysle Smernice 2014/40/EÚ zverejnenej v úradnom Vestníku EÚ. Zároveň sa v žalobe domáhal nevymožiteľnosti/zamietnutia uplatnenia ustanovenia § 6 ods. 1 písm. e) zákona č.377/2004 Z.z. Toto ustanovenie žalobca považoval za technický predpis v zmysle čl. 1 ods. 2 a 11 a čl. 8 ods. 1 Smernice Európskeho parlamentu a Rady 98/34/ES, podliehajúci oznamovacej a konzultačnej povinnosti, ktorú si Slovenská republika nesplnila. Žalobca v žalobe pritom výslovne uviedol, že skutkový stav, skutkovú podstatu zistenú počas správneho konania nepovažuje za spornú; za chybné považoval právne posúdenie skutkov ako porušenie ustanovení zákona č. 337/2004 Z.z. Je toho názoru, že zákon č. 377/2004 Z.z. neporušil. Takto koncipované dôvody žaloby sú námietkou nesprávneho právneho posúdenia, iné žalobné námietky žalobca nemal. Pokiaľ ide o žalobcom namietaný chybný výklad zákona súd mal zato, že podstatou žalobcovej námietky je skutočnosť, že podľa jeho názoru elektronická cigareta, ktorej predaj a kúpa sa uskutočnila v rámci zásielkového predaja v správnom konaní (kontrolný nákup Elektronickej cigarety Innokin LeoPro DUO 2x 1000mAh a 1 ks 10 ml náplne FA Cigar passion 18 mg) nepodlieha režimu Zákona o ochrane nefajčiarov, nakoľko nejde ani o tabakový výrobok a ani o výrobok, ktorý je určený na fajčenie a neobsahuje tabak. Súd v rámci preskúmavacieho konania tento názor žalobcu a jeho žalobnú námietku vyhodnotil ako nedôvodnú, nakoľko žalovaný svoje rozhodnutie založil na aplikácii ustanovenia § 6 ods.1 Zákona o ochrane nefajčiarov v znení, v akom bol v legislatívnom konaní prijatý a zároveň žalovaný správny orgán vychádzal pri svojej argumentácii správne z účelu Zákona o ochrane nefajčiarov tak ako je uvedený v § 1 citovaného zákona. Naopak, súd mal zato, že to bol žalobca, ktorý svoju argumentáciu a žalobný dôvod založil na výklade ustanovenia § 2 ods.4 písm.k) zákona č.377/2004 Z.z., pričom jeho výklad súd považoval za účelový a to s prihliadnutím na účel Zákona o ochrane nefajčiarov a na definíciu uvedenú v citovanom ustanovení § 2 ods.4 písm.k). Z citovaného ustanovenia zákona vyplýva, že zákonodarca za výrobky, ktoré sú určené na fajčenie a neobsahujú tabak, považoval všetky výrobky neobsahujúce tabak a ktorých spôsob užívania je fajčením. Účelom Zákona o ochrane nefajčiarov je pritom podľa ustanovenia § 1 ochrana ľudí pred vznikom závislosti od nikotínu ako návykovej a škodlivej zložky nachádzajúcej sa v tabaku a v tabakových výrobkoch, a zároveň ochrana ľudí pred výrobkami, ktoré sú určené na fajčenie a neobsahujú tabak. V súlade s vyššie uvedeným účelom zákona súd v zhode so závermi správneho orgánu považoval tovar predaný žalobcom pri kontrolnom nákupe za tovar, ktorý spĺňa zákonnú definíciu výrobku, ktorého „spôsobom užívania je fajčenie a neobsahujúceho tabak“, ktorého spôsob, resp. formu predaja zákonodarca obmedzil ustanovením § 6 ods.1 Zákona o ochrane nefajčiarov. Pokiaľ žalovaný interpretoval ustanovenie § 6 ods.1 písm.e) Zákona o ochrane nefajčiarov v kontexte s § 2 ods.4 písm.k) v intenciách Zákona o ochrane nefajčiarov, súd žalobný dôvod nemohol uznať za taký, na základe ktorého by mohol konštatovať, že rozhodnutie správneho orgánu je nezákonné. Aj s postupnej časovej úpravy Zákona o ochrane nefajčiarov, jednotlivých jeho novelizácií a zámeru zákonodarcu tak, ako sa premietol do dôvodových správ k novelám citovaného zákona, je zrejmé, že zákonodarca priebežne reaguje na vývoj na trhu tabakových výrobkov a výrobkov neobsahujúcich tabak a ktoré sú určené na fajčenie, výslovne v dôvodovej správe uvádza pojem „elektronická cigareta“, ktorej užívanie na verejných miestach a možnosť zásielkového predaja reguluje v súlade s cieľmi a účelom zákona. Nie je dôvod domnievať sa, že výrobok predávaný žalobcom (elektronická cigareta fungujúca na princípe zohrievania liquidu) pod zákonnú reguláciu nepatrí, resp. že by bol zákonodarcom spod zákonnej regulácie vyňatý. V tomto smere je potrebné poukázať aj na dôvodovú správu k zákonu č.87/2009 Z.z., ktorým sa menil Zákon o ochrane nefajčiarov vo vzťahu k § 1, ktorým pod úpravu zákona podriadil podmienky ochrany ľudí pred výrobkami, ktoré sú určené na fajčenie a neobsahujú tabak v nadväznosti na skutočnosť, že na trhu sa vyskytli výrobky ako elektronická cigareta či bylinné cigarety, ktoré neobsahujú tabak a sú určené na fajčenie. S cieľom ochrany nefajčiarov zákonodarca tak zaviedol potrebu regulácie aj takýchto výrobkov; podľa dôvodovej správy sa týmto ustanovením uložili rovnaké podmienky pre tabakové výrobky a výrobky, ktorú sú určené na fajčenie a neobsahujú tabak s cieľom regulácie fajčenia na verejných miestach. Na vývoj zákonodarca reaguje aj zákonom č.142/2013 Z.z., ktorým sa menil Zákon o ochrane nefajčiarov aj vo vzťahu k § 2 ods.4 písm.e), pričom v porovnaní s dovtedajšou právnou úpravou rozšíril okruh látok, ktoré sú podľa Zákona o ochrane nefajčiarov škodlivými látkami. Za škodlivé látky sa tak považujú aj látky so škodlivým účinkom na ľudský organizmus nachádzajúce sa vo výrobkoch, ktoré sú určené na fajčenie a neobsahujú tabak. V § 4 ods.2 sa doplnili definície nových pojmov; spresnila sa definícia výrobkov, ktoré sú určené na fajčenie a neobsahujú tabak z dôvodu, že aj tieto výrobky sa nesmú fajčiť na verejných miestach uvedených v § 7 Zákona o ochrane nefajčiarov. Podľa dôvodovej správy sa takýto zákaz týka napríklad elektronických cigariet alebo iných výrobkov s obsahom sušených rastlín, ktoré tvarovo pripomínajú vzhľad cigarety a užívajú sa fajčením. V nadväznosti na vyššie uvedené sa súd stotožňuje s názorom žalovaného, že napriek tomu, že pojem „fajčenie“ legislatívne definovaný nie je, možno ho charakterizovať ako proces, v rámci ktorého dochádza dochádza vplyvom tepla k odparovaniu látok a ich následnému vdychovaniu do pľúc, pričom u elektronickej cigarety typu, ktorej predaj bol zistený v rámci kontrolného nákupu, nejde o proces horenia, ale o proces zohrievania kvapalnej náplne, v danom prípade obsahujúcej nikotín. Účastníci konania vo vzťahu k užívaniu nikotínu zhodne konštatovali, že ide o látku vyvolávajúcu silnú závislosť. Vyvolávanie alebo udržiavanie závislosti je však v rozpore s účelom citovaného zákona, ktorým je ochrana ľudí pred vznikom závislosti od nikotínu ako návykovej a škodlivej zložky nachádzajúcej sa v tabaku a v tabakových výrobkoch, resp. ochrana ľudí pred výrobkami, ktoré sú určené na fajčenie a neobsahujú tabak. Správne orgány v preskúmavanom prípade postupovali v súlade so zákonnom, keď pojem „fajčenie“ vykladali v intenciách zamýšľaných cieľov Zákona o ochrane nefajčiarov. Obvyklý význam pojmu v prípade, keď právna úprava neposkytuje definíciu tohto pojmu, určili podľa obvyklého významu slova „fajčenie“ so zohľadnením súvislostí, v ktorých sa používa, ako aj účelu sledovaného právnou úpravou, v ktorej sa tento pojem používa. Naopak, je to práve žalovaný, ktorý podáva reštriktívny výklad Zákona o ochrane nefajčiarov a európskej legislatívy v tom, že fajčenie spája len a výlučne s procesom horenia, resp. tento proces definuje ako hraničný pre odlíšenie elektronických cigariet podliehajúcich režimu zákona (horenie, resp. tlenie náplne) a elektronických cigariet, ktoré režimu zákona nepodliehajú (zohrievanie liquidu). Elektronickú cigaretu typu zisteného v rámci kontrolného nákupu je preto nevyhnutné považovať za výrobok určený na fajčenie a podliehajúci režimu Zákona o ochrane nefajčiarov bez ohľadu na to, či je v nej použitá kvapalná náplň obsahujúca nikotín alebo bez takéhoto obsahu, nakoľko postačuje čo len možnosť takúto náplň pre daný typ elektronickej cigarety použiť. Podľa § 2 písm.a) Zákona č. 22/2004 Z.z. o elektronickom obchode a o zmene a doplnení zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení zákona č. 284/2002 Z. z. (ďalej len „Zákon o elektronickom obchode“), na účely tohto zákona sa rozumie službou informačnej spoločnosti služba poskytovaná na diaľku počas spojenia elektronických zariadení elektronickou komunikačnou sieťou spravidla za úhradu na žiadosť príjemcu služby informačnej spoločnosti, najmä komerčná komunikácia, spracovanie, prenos, uchovávanie, vyhľadávanie alebo zhromažďovanie dát a elektronická pošta okrem osobnej elektronickej pošty; službou informačnej spoločnosti nie sú rozhlasové a televízne vysielanie vrátane teletextu, hlasové telefonické služby, telefaxové služby a služby, ktorých obsah vylučuje ich poskytovanie na diaľku. Žalobca vo svojej žalobe tiež poukazoval na skutočnosť, že ustanovenie § 6 ods.1 písm.e) Zákona o ochrane nefajčiarov je technickým predpisom v zmysle čl.1 ods.2 a 11 a čl.8 ods.1 Smernice 98/34/ES a v tomto zmysle sa dovolával nevymožiteľnosti/zamietnutia uplatnenia citovaného ustanovenia o ochrane nefajčiarov. Žalovaný dovolávanie sa žalobcu nevymožiteľnosti/zamietnutia uplatnenia ustanovenia § 6 ods.1 písm.e) Zákona o ochrane nefajčiarov považoval za nedôvodné, účelové, s cieľom obísť povinnosť, resp. zákaz ustanovený zákonom. Článok 114 Zmluvy o fungovaní Európskej únie je právnym základom pre harmonizačné opatrenia zamerané na vytvorenie vnútorného trhu. Zdôrazňuje sa v ňom cieľ zabezpečenia vysokej úrovne ochrany, zohľadňuje sa najmä vývoj vychádzajúci z nových vedeckých poznatkov. Smernica 98/34/ES potom slúži ako nástroj na predchádzanie vytvárania nových technických prekážok v rámci voľného pohybu tovaru, a teda výrobkov a služieb informačnej spoločnosti. Požaduje, aby členské štáty oznamovali Komisii návrhy technických predpisov za účelom vnútrokomunitárneho pripomienkového konania. Pripomienky môžu vzniesť ostatné členské štáty a Komisia. Technický predpis, ktorý neprešiel pripomienkovým konaním v zmysle Smernice 98/34/ES, je právne nevymožiteľný. Termín technický predpis špecifikuje citovaná smernica v čl.1 ods.11, technickým predpisom sú tak technické špecifikácie, iné požiadavky, pravidlá týkajúce sa služieb a nariadenia zakazujúce výrobu, dovoz, predaj alebo používanie výrobku alebo zakazujúce poskytovanie či používanie služby, alebo založenie poskytovateľa služieb. Článok 8 citovanej smernice odkazuje na postup pri oznamovaní technického predpisu Komisii; Komisii má byť oznamovaný návrh technického predpisu v stave, kedy je možné v ňom vykonať podstatné zmeny vrátane znenia zákonných ustanovení, ktoré sa veci priamym a zásadným spôsobom týkajú. Zároveň musí byť pripojené posúdenie rizík, ktoré umožní Komisii, prípadne členským štátom určiť proporcionalitu zamýšľaného opatrenia v navrhovanom technickom predpise s ohľadom na očakávané dopady na verejné zdravie, ochranu spotrebiteľa a životného prostredia. Citovaná smernica bola prevzatá do slovenského právneho poriadku zákonom č. 22/2004 Z.z. o elektronickom obchode a o zmene a doplnení zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení zákona č. 284/2002 Z. z.; zákon definuje, že pokiaľ ide o službu informačnej spoločnosti táto je službou poskytovanou na diaľku, elektronicky a za úhradu na individuálnu žiadosť príjemcu služby. Charakteristickou črtou služby poskytovanej na diaľku je skutočnosť, že služba je poskytovaná prostredníctvom techniky pre diaľkovú komunikáciu a teda, že poskytovateľ služby a jej príjemca nie sú súčasne fyzicky prítomní, pričom pôjde napr. o služby on-line (elektronické noviny, vyhľadávanie informácií, dopravné informácie, interaktívne kurzy, vzdelávacie kurzy, diaľkové zdravotné prehliadky a pod.). Elektronicky je služba poskytovaná v prípade, že služba alebo jej jednotlivé zložky sú prenášané prostredníctvom elektronickej siete (ako napríklad internetové pripojenie, elektronická pošta, legalizačné a telekomunikačné služby on-line). Služby poskytované ako odpoveď na individuálnu požiadavku príjemcu charakterizuje práve individuálna požiadavka prijímateľa služby a možno sem zahrnúť napríklad rezervačné, agentúrne a finančné služby (elektronické platby). Z posúdenia činnosti žalobcu, ktorý prevádzkuje elektronický (internetový) obchod, tak súd v zmysle vyššie citovaných ustanovení súd dospel k záveru, že žalobca predajom výrobkov určených na fajčenie a neobsahujúcich tabak zásielkovým spôsobom neposkytuje službu informačnej spoločnosti, diaľkový predaj tovaru (tu elektronických cigariet) nie je službou informačnej spoločnosti, nakoľko prostredníctvom elektronického zariadenia je zabezpečovaná len komunikácia medzi ním ako predávajúcim a kupujúcim, táto komunikácia je bezodplatná a zákaz ustanovený Zákonom o ochrane nefajčiarov sa tejto komunikácie medzi predávajúcim a kupujúcim netýka. Zákaz sa týka sa len zásielkového a podomového spôsobu predaja. Ustanovenie vnútroštátneho zákona, § 6 ods.1 písm.e) Zákona o ochrane nefajčiarov, nie je technickým predpisom tak ako ho definuje smernica 98/34/ES a v tomto zmysle dovolanie sa žalobcu nevymožiteľnosti/zamietnutia uplatnenia citovaného ustanovenia zákona nie je dôvodné. Pre úplnosť súd dodáva, že žalobcovi bola rozhodnutím správneho orgánu uložená pokuta vo výške 331,-Eur za porušenie povinnosti ustanovenej v § 6 ods.1 písm.e) Zákona o ochrane nefajčiarov, pričom uložená peňažná pokuta je na samej dolnej hranici sadzby ustanovenej zákonom, keď zákon umožňoval uložiť pokutu v rozpätí od 331,-Eur do 6.638,-Eur. Keďže žalobné námietky žalobcu nesmerovali voči výške uloženej pokuty, súd sa touto otázkou v preskúmavacom konaní nezaoberal. Z vyššie uvedených dôvodov vyplýva, že napadnuté rozhodnutie žalovaného bolo z dôvodov uvedených v žalobe v súlade so zákonom, preto súd žalobu podľa § 250j ods.1 O.s.p. zamietol. O náhrade trov konania súd rozhodol s poukazom na § 250k ods. 1 O.s.p. tak, že žalobcovi, ktorý nebol v konaní úspešný, náhradu trov konania nepriznal, keďže v konaní podľa piatej časti O.s.p. má právo na náhradu trov konania len žalobca, ktorý je v konaní celkom alebo sčasti úspešný Toto rozhodnutie prijal senát krajského súdu pomerom hlasov 3:0 (§ 3 ods.9 zák. č. 757/2004 Z.z. o súdoch a o zmene a doplnení niektorých zákonov v znení účinnom od 01. mája 2011). Toto rozhodnutie prijal senát krajského súdu pomerom hlasov 3:0 (§ 3 ods.9 zák. č. 757/2004 Z.z. o súdoch a o zmene a doplnení niektorých zákonov v znení účinnom od 01. mája 2011). Poučenie: Proti tomuto rozhodnutiu je prípustné odvolanie v lehote 15 dní odo dňa jeho doručenia písomne, dvojmo, prostredníctvom tunajšieho súdu na Najvyšší súd Slovenskej republiky. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie proti rozhodnutiu, ktorým bolo rozhodnuté vo veci samej, možno odôvodniť len tým, že a/ v konaní došlo k vadám uvedeným v § 221 ods. 1, b/ konanie má inú vadu, ktorá mohla mať za následok nesprávne rozhodnutie vo veci, c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d/ súd prvého stupňa dospel na základe vykonaných dôkazov k nesprávnym skutkovým zisteniam, e/ doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205a), rozhodnutie súdu prvého stupňa vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2015:6014201016.1 (dáta aktuálne k 11. 11. 2026). Záväzné je znenie zverejnené súdom.




